Riette Rust ondersoek die narsisme-epidemie in EK! EK! EK! Herken en hanteer narsiste | LAPA Uitgewers
Riette Rust ondersoek die narsisme-epidemie in EK! EK! EK! Herken en hanteer narsiste
by LAPA Uitgewers on Sep 20th, 2016 Tweet
EK! EK! EK! Herken en hanteer narsiste deur Riette Rust is nou beskikbaar op LAPA se rakke:
Ja, dis ’n boek met hoofletters.
Soms is daar mense by die werk, of kerk, wat ook in hoofletters praat. Alles draai om hulle, alles moet volgens hulle program geskik word. Jy is moeg ná ’n vergadering en is nooit goed genoeg nie.
Wat van verhoudings? Hy is aantreklik, sjarmant en intelligent. Hy dra jou op die hande en julle hang aan mekaar se lippe, maar dan begin dinge verander. Hy vereis voltydse aandag, goedkeuring en bewondering. Vir jou gevoelens en behoeftes voel hy vere. Trouens, hy beheer jou ten volle. Hy het selfs jou drome by die venster uitgegooi. Niks is ooit sy skuld nie en hy sê ook nie hy is jammer nie. Waag jy dit om hom teen te gaan, of te kritiseer, gooi hy ’n woedebui wat ’n tweejarige sal laat skaamkry.
Talle van ons het al met sulke mense te doene gekry. Hulle is bitter moeilik om te mee saam te werk of te leef. Rust ondersoek die narsisme-epidemie; hoe om narsiste te herken en hoe om hulle te hanteer. Sy help veral met die vroeë waarskuwingstekens. Dan delf sy verder: Wat is die eienskappe van ’n narsis? Daar is selfs’n kontrolelys, sodat jy kan kyk of jy wel met ’n narsis te doen het.
Riette Rust is ’n skrywer en bekroonde vryskutjoernalis. Haar artikels in verskeie tydskrifte en koerante is met onder meer twee ATKV-Mediaveertjies asook ’n Citadel-prys vir finansiële joernalistiek bekroon. Die volgende boeke het ook uit haar pen verskyn: Lang bene & lipstiek – Gebruik jou seksualiteit en behaal sukses9781920518011 (2011), ’n Lyf onthou (2012) en Die aa tot oe van seks (2013). Sy is met JD, ’n regsadviseur, getroud. Hulle het twee dogters, Cara (23) en Zahn (28).
EK! EK! EK! Herken en hanteer narsiste deur Riette Rust
Tags: Afrikaans, EK! EK! EK!, Herken en hanteer narsiste, LAPA, LAPA Uitgewers, Lifestyle, Narcissism, Narsisme-epidemie, Narsiste, New Releases, Non-fiction, Riette Rust, Self-help, South Africa
« Kom vier die bekendstelling van Swartval deur Martin Steyn in Pretoria
Offerande, die volgende boek in Chanette Paul se tweeluik, is nou beskikbaar! »